*****

ΚΑΝΟΝΙΣΜΟΣ (ΕΟΚ) αριθ. 231/86 ΤΟΥ ΣΥΜΒΟΥΛΙΟΥ

της 27ης Ιανουαρίου 1986

για τη μεταφορά στην Ιταλία 300 000 τόνων μαλακού σίτου τους οποίους κατέχει ο βρετανικός οργανισμός παρέμβασης προκειμένου να διατεθούν για τη διατροφή των ζώων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 7 παράγραφος 4,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (4), και ιδίως το άρθρο 3 παράγραφος 2,

τον κανονισμό (ΕΟΚ) αριθ. 2738/85 του Συμβουλίου της 29ης Οκτωβρίου 1975 περί καθορισμού των γενικών κανόνων παρεμβάσεως στον τομέα των σιτηρών (5), και ιδίως το άρθρο 4,

την πρόταση της Επιτροπής,

Εκτιμώντας:

ότι οι κλιματολογικές συνθήκες που επικράτησαν στη διάρκεια του καλοκαιριού του 1985 στην κεντρική και νότια Ιταλία, με χαρακτηριστικό την υπερβολική ξηρασία, προκάλεσαν στις εν λόγω περιοχές σημαντικό έλλειμμα στις χειμερινές ζωοτροφές και στα σιτηρά για τη διατροφή των ζώων· ότι, αν δεν διορθωθεί η κατάσταση, θα προκληθούν δυσκολίες για τους ιταλούς κτηνοτρόφους των εν λόγω περιοχών, οι οποίοι ενδέχεται να οδηγηθούν σε πρόωρη πώληση των ζώων τους με αρνητικές συνέπειες για το εισόδημά τους·

ότι η έλλειψη ζωοτροφών στην Ιταλία μπορεί να καλυφθεί αν οι κτηνοτρόφοι χρησιμοποιήσουν κτηνοτροφικά σιτηρά, και ιδίως κτηνοτροφικό μαλακό σίτο, σημαντικές ποσότητες των οποίων βρίσκονται στην κατοχή του βρετανικού οργανισμού παρέμβασης· ότι, εξάλλου, λαμβανόμενου υπόψη του σημαντικού όγκου των αποθεμάτων αυτών, η μεταφορά των σιτηρών αυτών στην Ιταλία αποτελεί τρόπο για την απορρόφηση των υπαρχόντων πλεονασμάτων·

ότι, εξάλλου, λαμβάνοντας υπόψη την ιδιαίτερη κατάσταση των ιταλών κτηνοτρόφων, αφενός, και την κατάσταση της αγοράς των κτηνοτροφικών σιτηρών στην Ιταλία, που χαρακτηρίζεται από πολύ υψηλές τιμές των σιτηρών αυτών λόγω ακριβώς της ξηρασίας, αφετέρου, δεν είναι δυνατό να αντιμετωπισθεί η διάθεση των αποθεμάτων της παρέμβασης με τους κανονικούς όρους· ότι πρέπει, επομένως, να προβλεφθούν ειδικοί όροι τιμών για την επαναπώληση των μεταφερομένων κτηνοτροφικών σιτηρών της παρέμβασης·

ότι είναι σκόπιμο να θεσπιστούν αργότερα οι λεπτομέρειες εφαρμογής του παρόντος κανονισμού·

ότι πρέπει να προβλεφθούν διατάξεις σχετικά με την κάλυψη της δράσης αυτής από τους μηχανισμούς που προβλέπονται από τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα « Εγγυήσεων » (6), όπως τροποποιήθηκε τελευταία από τον κανονισμό (ΕΟΚ) αριθ. 1716/84 (7),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο βρετανικός οργανισμός παρέμβασης θέτει 300 000 τόνους μαλακού σιταριού στη διάθεση του ιταλικού οργανισμού παρέμβασης.

2. Ο ιταλικός οργανισμός παρέμβασης αναλαμβάνει τον μαλακό σίτο πριν από την 1η Μαρτίου 1986 και εξασφαλίζει, πριν από τιν 1η Απριλίου 1986, τη μεταφορά προς τις αποθήκες των περιοχών που έχουν λιμάνι. Εξασφαλίζει τη διάθεσή τους για τη διατροφή των ζώων πριν από τις 30 Ιουνίου 1986. Η πώληση των ποσοτήτων που δεν διατέθηκαν πριν από την ημερομηνία αυτή πραγματοποιείται σύμφωνα με τον κανονισμό (ΕΟΚ) αριθ. 1836/82 της Επιτροπής της 7ης Ιουλίου 1982 περί καθορισμούν των διαδικασιών και των όρων πωλήσεως των σιτηρών που βρίσκονται στην κατοχή των οργανισμών παρεμβάσεως (8).

3. Με την επιφύλαξη των όρων των τιμών που αναφέρονται στην παράγραφο 4 ή των ειδικών διατάξεων που εγκρίνονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, η επαναπώληση του προϊόντος που αναφέρεται στην παράγραφο 1 πραγματοποιείται σύμφωνα με τον κανονισμό (ΕΟΚ) αριθ. 1836/82.

4. Η ελάχιστη τιμή πώλησης του προϊόντος, κατά την έξοδό του από το απόθεμα του οργανισμού παρέμβασης, είναι ίση με την τιμή που εφαρμόζεται στη διάρκεια του εν λόγω μήνα για την αγορά του μαλακού σίτου στην παρέμβαση. Δεν εφαρμόζονται οι προσαυξήσεις και μειώσεις που προβλέπονται από τον κανονισμό (ΕΟΚ) αριθ. 1570/77 της Επιτροπής της 11ης Ιουλίου 1977 περί των προσαυξήσεων και των μειώσεων που εφαρμόζονται κατά την παρέμβαση στον τομέα των σιτηρών (1).

5. Οι μεταφορικές εργασίες αναλαμβάνονται μετά από διαγωνισμό. Η μετακίνηση πραγματοποιείται με τους ευνοϊκότερους δυνατούς όρους μεταφοράς.

6. Οι λεπτομέρειες εφαρμογής του παρόντος κανονισμού, ιδίως, όσον αφορά τη μεταφορά και τον ποιοτικό έλεγχο του εν λόγω προϊόντος, θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 2

1. Ο βρετανικός οργανισμός παρέμβασης καταχωρεί ως εξερχόμενες, στους λογαριασμούς που αναφέρονται στο άρθρο 4 του κανονισμού (ΕΟΚ) αριθ. 1883/78, τις ποσότητες του μαλακού σίτου που εκχωρούνται με αξία μηδέν.

2. Ο ιταλικός οργανισμός παρέμβασης καταχωρεί ως εισερχόμενες, στους λογαριασμούς που αναφέρονται στην παράγραφο 1, τις ποσότητες μαλακού σίτου που παραλαμβάνει με αξία μηδέν και τις υπολογίζει στο τέλος κάθε μήνα με τιμή που καθορίζεται κατ' εφαρμογή του άρθρου 8 του κανονισμού (ΕΟΚ) αριθ. 1883/78 για τα αποθέματα που μεταφέρονται στο σχετικό οικονομικό έτος.

3. Τα έξοδα μεταφοράς των μεταφερομένων ποσοτήτων καταχωρούνται στους λογαριασμούς που αναφέρονται στην παράγραφο 1.

Άρθρο 3

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιανουαρίου 1986.

Για το Συμβούλιο

Ο Πρόεδρος

H. van den BROEK

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 362 της 31. 12. 1985, σ. 8.

(3) ΕΕ αριθ. L 94 της 28. 4. 1970, σ. 3.

(4) ΕΕ αριθ. L 362 της 31. 12. 1985, σ. 17.

(5) ΕΕ αριθ. L 281 της 1. 11. 1975, σ. 49.

(6) ΕΕ αριθ. L 216 της 5. 8. 1978, σ. 1.

(7) ΕΕ αριθ. L 163 της 21. 6. 1984, σ. 1.

(8) ΕΕ αριθ. L 202 της 9. 7. 1982, σ. 23.

(1) ΕΕ αριθ. L 174 της 14. 7. 1977, σ. 18.